ORDE do 9 de novembro de 2009 sobre a aprobación definitiva do proxecto de modificación puntual das normas subsidiarias de planeamento do concello da Pobra de Trives (Ourense).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 20/11/2009

O Concello da Pobra de Trives remite o proxecto de modificación puntual nº 1 das normas subsidiarias de planeamento, para a súa aprobación definitiva, conforme ao disposto no artigo 85.5º da Lei 9/2002, do 30 de decembro, de ordenación urbanística e protección do medio rural de Galicia (en adiante LOUG).
I. Antecedentes.
I.1. O Concello da Pobra de Trives dispón de normas subsidiarias de planeamento aprobadas definitivamente pola Comisión Provincial de Urbanismo de Ourense o 12 de xullo de 1994.
I.2. A tramitación da modificación puntual foi a seguinte:
-Con data do 30 de marzo de 2009, a Dirección Xeral de Urbanismo da CPTOPT; e con data do 4 de agosto de 2009 a Secretaría Xeral de Ordenación do Territorio e Urbanismo, emitiron dous informes sobre o expediente de modificación puntual, de conformidade do disposto no artigo 85.1º da LOUG, previo á súa aprobación inicial.
-Consta decisión do 21 de xullo de 2009, da Dirección Xeral de Desenvolvemento Sostible, que resolve sobre a non necesidade de someter a avaliación ambiental estratéxica a modificación.
-O Pleno do concello, na súa sesión do 13 de agosto de 2009, acordou a aprobación inicial.
-Consta certificación da Secretaría do Concello da Pobra de Trives, acreditativa de que a aprobación inicial foi publicada nos xornais La Región e La Voz de Galicia os días 15 e 18 de agosto respectivamente e no DOG nº 164, do 21 de agosto de 2009.
-Non se presentou ningunha alegación.
-O Pleno do Concello, na súa sesión ordinaria do 30 de setembro de 2009, aprobou provisionalmente a modificación puntual nº 1 das normas subsidiarias de planeamento municipal.
II. Consideracións e fundamentación.
Logo de analizar a modificación puntual remitida polo Concello da Pobra de Trives, e vista a proposta elevada pola Secretaría Xeral de Ordenación do Territorio e Urbanismo, fanse as seguintes consideracións á aprobación definitiva do expediente de referencia:
II.1. Esta modificación afecta a cinco parcelas incluídas dentro da delimitación do núcleo urbano, cualificadas polas normas subsidiarias respectivamente como: a parcela A núcleo histórico I; a parcela B vias; a parcela C residencial II; a parcela D equipamento e a parcela E como núcleo histórico II.
II.2. A modificación xustifica o cambio da actual biblioteca municipal cualificada como equipamento por unha ordenanza de residencial I, sen manter a propiedade municipal, segundo o acordo do Pleno do concello do 18 de xullo de 2001.
Simultaneamente realiza a recualificación inversa, de residencial a equipamento, nunhas parcelas de maior superficie e lindantes coa casa consistorial e os xulgados.
En consecuencia, aumenta a superficie destinada a equipamentos e espazos libres de dominio e uso público e diminúe a superficie edificable de uso residencial.
A modificación supón o recoñecemento dunha situación de facto.
III. Resolución.
Visto canto antecede,
RESOLVO:
De acordo co artigo 85.5º a) da LOUG, aprobar definitivamente a modificación puntual nº 1 das normas subsidiarias de planeamento da Pobra de Trives (Ourense).
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Notifíquese esta orde ao concello e publíquese no Diario Oficial de Galicia.
Santiago de Compostela, 9 de novembro de 2009.
Agustín Hernández Fernández de Rojas
Conselleiro de Medio Ambiente, Territorio
e Infraestruturas